Na temelju članka 48. stavka 4. Zakona o predškolskom odgoju i naobrazbi (“Narodne novine” broj 10/97., 107/07., 94/13., 98/19., 57/22. i 101/23.) i članka 29. Statuta Općine Bogdanovci (»Službeni vjesnik Vukovarsko-srijemske županije« broj 4/21, 21/22) Općinsko vijeće Općine Bogdanovci, Općinsko vijeće Općine Bogdanovci na svojoj 35. sjednici (telefonskoj), održanoj dana 14. prosinca 2023. godine donosi 


ODLUKU
o mjerilima za naplatu usluga predškolskih ustanova 
za djecu s područja Općine Bogdanovci


Članak 1.
Ovom Odlukom se utvrđuju mjerila za naplatu usluga predškolskih ustanova (u daljnjem tekstu: Dječji vrtići) za oba roditelja/skrbnika (u daljnjem tekstu: korisnika usluga). 


Članak 2.
U Dječjim vrtićima ostvaruju se sljedeći programi za djecu predškolske dobi: redoviti programi njege, odgoja, obrazovanja, zdravstvene zaštite, prehrane i socijalne skrbi djece predškolske dobi, koji su prilagođeni razvojnim potrebama te njihovim mogućnostima i sposobnostima, programi predškole, programi inkluzije djece s teškoćama u redovite skupine, kraći programi (rano učenje stranih jezika i drugi programi umjetničkog, kulturnog, vjerskog i sportskog sadržaja). Usluge Dječjih vrtića ostvaruju se u petodnevnom radnom tjednu. 


Članak 3.
U ekonomskoj cijeni, korisnik usluga s prebivalištem na području općine Bogdanovci plaća cijenu: cjelovitog 10 - satnog programa boravka djeteta 70,00 eura, poludnevnog 6 - satnog programa boravka djeteta s ručkom 60,00 eura i poludnevnog 6 - satnog programa boravka djeteta bez ručka 45,00 eura, dok razliku do ekonomske utvrđene cijene sufinancira Općina Bogdanovci. 

Članak 4.
Općina Bogdanovci se obvezuje na zahtjev Dječjeg vrtića Vukovar 1 podmirivati razliku u troškovima plaća, materijalnih prava zaposlenika, prehrane djece, te ostalih rashoda (troškovi režija i održavanja) koja se nije podmirila iz utvrđene ekonomske cijene boravka djece u predškolskoj ustanovi.  


Članak 5.
Djeca i korisnik usluga s prebivalištem na području općine Bogdanovci ne sudjeluju u cijeni realizacije programa predškole i on je za njih besplatan. 


Članak 6.
Djeca i korisnik usluga Dječjih vrtića koji nemaju prebivalište na području općine Bogdanovci plaćaju punu ekonomsku cijenu usluga Dječjih vrtića za programe iz članka 2. ove Odluke. 
Upravno vijeća vrtića u Pravilniku o upisu djece može predvidjeti iznimke od stavka 1. ovog članka. 

Članak 7.
Cijena usluga Dječjih vrtića utvrđena u smislu članka 3. ove Odluke za djecu i korisnika usluga s prebivalištem na području općine Bogdanovci smanjuje se kako slijedi: 
- dijete roditelja invalida Domovinskog rata 100% invaliditeta, plaća 75% visine sudjelovanja u cijeni programa, 
- drugo dijete iste obitelji u redovitom programu plaća 75% visine sudjelovanja u cijeni programa, 
- dijete samohranog roditelja plaća 75% iznosa sudjelovanja u cijeni programa, 
- treće i svako sljedeće dijete iste obitelji u redovitom programu oslobađa se obveze sudjelovanja u cijeni programa, 
- dijete čija obitelj koristi pravo na zajamčenu minimalnu naknadu u sustavu socijalne skrbi, plaća 20% iznosa sudjelovanja u cijeni programa ako Centar za socijalnu skrb preuzme obvezu plaćanja preostalog iznosa do pune cijene programa. 

Pravo na olakšice u plaćanju redovitog programa utvrđuje Dječji vrtić na temelju dokumentacije koju je dužan dostaviti korisnik usluga.


Članak 8.
Mjesečni iznos uplate korisnika usluga je fiksan i ne ovisi o broju dana boravka djeteta u Dječjem vrtiću. 
Ukoliko dijete ne dolazi cijeli mjesec, a izostanak je opravdan, korisnik usluga je obvezan uplatiti 40% od utvrđenog iznosa programa koje njegovo dijete pohađa. 
Opravdanost izostanka iz stavka 2. članka 7. ove Odluke utvrdit će internim aktom Upravno vijeće vrtića. 
Utvrđeni iznos sudjelovanja u cijeni izabranih programa, korisnik usluga je dužan uplaćivati na žiro račun Dječjeg vrtića do 20.-og u mjesecu za prethodni mjesec, počevši od dana upisa djeteta.

Članak 9.
Dječji vrtić može ispisati dijete korisnika usluga ukoliko izostane neopravdano duže od 60 dana. 
Dječji vrtić može ispisati dijete korisnika usluga koji ne izvrši obvezu plaćanja usluga u roku od 30 dana od dana dospijeća računa za uslugu. 
Dječji vrtić može ispisati dijete korisnika usluga koji se ne pridržava ugovornih obveza. 
Odluku o ispisu djeteta donosi ravnatelj. 


Članak 10.
Plaćanje cijene programa za usluge u Dječjem vrtiću u mjesecu srpnju i mjesecu kolovozu (vrijeme godišnjih odmora): 
- ako dijete ne koristi usluge Dječjeg vrtića u mjesecu srpnju i mjesecu kolovozu (vrijeme godišnjih odmora), korisnik usluga oslobođen je plaćanja cijene programa za jedan mjesec, a za drugi plaća 40% visine sudjelovanja u cijeni programa. 
- ako dijete koristi usluge Dječjeg vrtića u mjesecu srpnju i mjesecu kolovozu, neovisno o broju dana, korisnik usluga plaća punu cijenu usluga zbog posebnih uvjeta rada. 
- ako dijete koristi usluge Dječjeg vrtića u mjesecu srpnju ili mjesecu kolovozu, neovisno o broju dana, korisnik usluga plaća punu cijenu usluga za mjesec u kojem je koristio uslugu, a za mjesec u kojem nije koristio uslugu, oslobođen je plaćanja cijene programa. 


Članak 11.
Dječji vrtići u skladu s odredbama ove Odluke s korisnicima usluga zaključuje ugovor u kojemu se definiraju prava i obveze ugovornih strana, a naročito program koji polazi dijete mjesečni iznos cijene usluge i rokovi plaćanja, prava i obveze ugovornih strana u slučaju nepridržavanja odredbi ugovora. Ukoliko dijete korisnika usluga koristi koji od dodatnih verificiranih kraćih programa u sklopu ili izvan redovitog programa korisnik će posebno plaćati troškove tih programa u skladu s posebnim Ugovorom kojim se regulira vrsta i trajanje programa te međusobna prava i obveze korisnika usluga i Dječjeg vrtića. 
Cijena usluge prihod je Dječjih vrtića i uplaćuje se na žiro račun istog. 




Članak 12.
Ovlašćuje se načelnik da u roku 30 dana donese Odluku o visini ekonomske cijene usluge, sukladno prijedlogu Dječjeg vrtića Vukovar 1, za djecu s područja Općine Bogdanovci.


Članak 13.
Stupanjem na snagu ove Odluke prestaje važiti Odluka o davanju suglasnosti na sklapanje Sporazuma o izmjeni i dopuni Sporazuma o suradnji u području predškolskog odgoja (KLASA: 406-1/23-01/15, URBROJ: 2196-8-01/01-23-01 donesena 20.11.2023. godine).


Članak 14.
Ova Odluka stupa na snagu danom donošenja, a objavit će se u „Službenom vjesniku“ Vukovarsko-srijemske županije, a primjenjivat će se i za račune za studeni 2023. godine.


REPUBLIKA HRVATSKA 
VUKOVARSKO-SRIJEMSKA ŽUPANIJA 
OPĆINA BOGDANOVCI
OPĆINSKO VIJEĆE

KLASA: 601-01/23-01/
URBROJ: 2196-8-01/02-23-


Predsjednica Općinskog vijeća 
Anamarija Savić Bajac, bacc.admin.publ.

